Mariaanien hauta kartalla. Challengerin syvänteen sijainti merkitty punaisella.
**Mariaanien hauta** on läntisellä Tyynellämerellä sijaitseva maailman syvin tunnettu syvänmeren hauta. Sen syvin kohta Challengerin syvänne on noin 100 kilometriä merenpinnan alapuolella ja sijaitsee Yhdysvalloille kuuluvan Mariaanien saariston Guamin saaresta noin 300 kilometriä lounaaseen. Mariaanien haudan pituus on noin 2 550 kilometriä ja keskimääräinen leveys 69 kilometriä. Saaristo ja siten myös hauta ovat saaneet nimensä Espanjan leskikuningattaren Maria Anna (Mariana) Itävaltalaisen (1634–1696) mukaan, jonka aikana seutua alettiin valloittaa.

Mariaanien hauta on muodostunut Tyynenmeren laatan subduktoituessa Filippiinien laatan alle. Haudan pohjalla vedessä vallitsee 1 086 baarin paine, joka on tuhatkertainen normaaliin ilmanpaineeseen verrattuna.

Mittauksia
----------

Paikkaa luodattiin vuonna 1875 Challenger-tutkimusmatkalla, jolloin syvyydeksi mitattiin 8 184 metriä. Kaikuluotaimella syvännettä kartoitettiin ensimmäistä kertaa 76 vuotta myöhemmin seitsemännellä HMS Challengerilla, *Challenger II:lla*. Tuolloin syvyydeksi mitattiin 10 900 metriä. 

Mariaanien hautaan laskeuduttiin vuonna 1960 Trieste-nimisellä batyskafi-sukellusveneellä. Yhdysvaltain laivaston omistama alus oli suunniteltu Sveitsissä ja rakennettu Italiassa. Sukellukseen osallistuivat sveitsiläinen merivalokuvaaja-insinööri Jacques Piccard ja luutnantti Don Walsh Yhdysvaltain laivastosta. Trieste saavutti haudan pohjan 23. tammikuuta 1960 klo 13.06 ja ilmoitti syvyydeksi 11 521 metriä. Syvyys korjattiin myöhemmin 10 916 metriksi, kun otettiin huomioon suolapitoisuuden ja lämpötilan vaihtelun aiheuttamat virheet. Sen jälkeen hautaan on laskettu miehittämättömiä sukellusaluksia vuosina 1995 ja 2009. Vuonna 1995 japanilainen miehittämätön alus Kaiko laskeutui 10 911 metrin syvyyteen. Vuonna 2011 tehtiin syvimmästä kohdasta Challengerin syvänteestä jälleen uusi mittaus, ja alin kohta on 10 994 metriä. Mittauksessa käytettiin moniäänisiä kaikuluotaimia.

28. huhtikuuta 2019 tehtiin uusi syvyyssukelluksen ennätys, kun Victor Vescovon Limiting Factor -sukellusvene laskeutui 10 928 metrin syvyyteen. Alus viipyi pohjassa 4 tuntia 8 minuuttia ja löysi neljä uutta äyriäislajia.

Poikkileikkaus Mariaanien vulkaanisesta saarikaaresta

Elämää
------

Mariaanien haudassa on elämää jopa sen syvimmässä kohdassa 11 kilometrin syvyydessä. Vaikka aivan pohjalla vallitsee hyvin suuri paine, siellä on jopa runsaammin bakteereja kuin matalammissa vesissä. Pohjan eliöt saavat ravintoa sinne vajonneista kuolleiden eliöiden jäännöksistä, levistä ja muista pieneliöistä.

Syvimmät kalahavainnot on tehty 8 145 metrin syvyydessä, mistä vuonna 2014 löydettiin uusi imukalaksi otaksuttu laji. Niiden lisäksi haudasta on onnistuttu kuvaamaan partanilkkakaloja sekä 35-senttisiä *Alicella*-suvun kaloja.

Katso myös
----------

* Filippiinien hauta
* Laattatektoniikka

Lähteet
-------

1. ↑  Tucker, Spencer: *The encyclopedia of the Spanish-American and Philippine-American wars: a political, social, and military history*. ABC-CLIO, 2009. ISBN 978-185-109-951-1. Google-kirjat (viitattu 30.11.2013). (englanniksi)
2. 1 2 3 4  Koistinen, Olavi: HS selvitti: Näin luotettava Wikipedia on (XLS) *hs.fi*.  30.11.2013. Helsinki:  Sanoma Media Finland Oy.  "Muutamia pieniä virheitä, jotka liittyvät lähinnä haudan syvyysmittaushistoriaan.  
  

1. HMS Challenger luotasi paikkaa 1875  
  

2. Syvyydeksi mitattiin tällöin 8184m  
  

3. Challenger II oli oikeasti seitsemäs HMS Challenger  
  

4. Vuonna 1995 ei mitattu haudan syvyyttä kaikuluotauksella, vaan japanilainen miehittämätön alus Kaiko laskeutui syvyydelle 10911m  
  

5. Kuva "Poikkileikkaus Maariaanien haudasta" on oikeasti poikkileikkaus Mariaanien vulkaanisesta saarikaaresta, jonka yksi osa Mariaanien hauta kylläkin on." Viitattu 19.3.2017.
3. ↑  James Cameron gets ready to dive to the Mariana Trench *Science & Environment*.  20.3.2012. BBC News. Viitattu 20.3.2012. (englanniksi)
4. 1 2  "Sininen planeetta", *Guinness World Records – Suuri ennätyskirja 2008*, s. 35. Suomentanut Kolehmainen, Annukka. Helsinki: Sanoma Magazines, 2007. ISBN 978-951-32-2284-0. (suomeksi)
5. ↑  Watanabe, Nobuhiko; Noda, Hiroaki; Takahashi, Kenji et al.: Development and Construction of Launcher System of 10000m‐Class Remotely Operated Vehicle "KAIKO" *Review Abstract*.  1995. Mitsubishi Heavy Industries Group. Viitattu 7.4.2016. (englanniksi), (japaniksi)
6. ↑  Tiedon jyvät, Tiede, Helsingin Sanomat 13.12.2011 s. D 1
7. ↑  Antti Karjalainen: Victor, 53, teki syvyyssukelluksen uuden ennätyksen – Mariaanien haudassa miestä kohtasi surullinen näky *Ilta-Sanomat*.  14.5.2019. Viitattu 14.5.2019.
8. ↑  Mielonen, Matti: Maailman syvimmästä kohdasta löytyi kihisevää elämää *hs.fi*.  18.3.2013. Helsinki:  Sanoma Media Finland Oy. Viitattu 7.3.2015.
9. ↑  Morelle, Rebecca: New record for deepest fish *Science & Environment*.  19.12.2014. BBC. Viitattu 19.3.2017. (englanniksi)

Aiheesta muualla
----------------

* Kuvia tai muita tiedostoja aiheesta **Mariaanien hauta** Wikimedia Commonsissa

* Marianatrench.com